ఇంఫాల్: 'ఆఫ్సా' చట్టానికి వ్యతిరేకంగా ఏళ్ల తరబడి ప్రాణాలు సైతం లెక్కచేయకుండా పోరాడిన మణిపూర్ ఉక్కు మహిళ ఇరోం షర్మిల ఎట్టకేలకు తన మనసు గెలుచుకున్న బ్రిటిష్ పౌరుడు డెస్మాండ్ కోటిన్హోతో మూడుముళ్లూ వేయించుకోనుంది. వివాహబంధంతో గృహిణిగా స్థిరపడనుంది. 2011లో డిస్మాండ్ను కలుసుకున్నప్పటి నుంచి వారి మధ్య ప్రేమ చిగురించింది. త్వరలోనే తాము పెళ్లాడబోతున్న విషయాన్ని డిస్మాండ్ తాజాగా ధ్రువీకరించారు. 'తగిన అనుమతులు దొరికిన వెంటనే మేము పెళ్లి చేసుకోబోతున్నాం' అని డిస్మాండ్ చిరునవ్వులు చిందించారు. ప్రస్తుతం ఈ ప్రేమ జంట తమిళనాడులోని మదురైలో పర్యటిస్తున్నారు. దీంతో తమిళనాడులోనే వీరి వివాహం జరిగే అవకాశాలున్నాయనే ప్రచారం జరుగుతోంది. అయితే వివాహ తేదీ మాత్రం ఇంకా ఖరారు కావాల్సి ఉంది. ఇటీవల మణిపూర్ ఎన్నికల్లో ఓటమిని చవిచూసిన షర్మిల రాజకీయాల నుంచి వైదొలగుతున్నట్టు ప్రకటించారు. ప్రస్తుతం ఆమె తన బాయ్ఫ్రెండ్తో దక్షిణ భారతదేశంలో పర్యటన చేపట్టారు.పదహారేళ్ల పాటు కరడుగట్టిన 'ఆఫ్సా' చట్టాన్ని ఎత్తివేయాలంటూ నిరాహార దీక్ష సాగిస్తూ వచ్చిన షర్మిల ఇటీవల తన సుదీర్ఘ దీక్షను విరమించారు. వివాహం చేసుకుని స్థిరపడాలనుకుంటున్నట్టు కూడా తరచు చెబుతూ వచ్చారు. ఈ ఏడాది ఏప్రిల్లో డెస్మాండ్ సైతం ఫేస్బుక్ పోస్ట్లో తన ఆలోచనను పంచుకుంటూ 'షర్మిలను త్వరలోనే కలుస్తాను. వివాహం తర్వాత కూడా ఆమె కోరుకున్నట్టుగానే చేదోడువాదోడుగా నిలుస్తాను' అని  చెప్పారు. కాగా, పెళ్లి చేసుకుని స్థిరపడాలనుకుంటున్న షర్మిల ఆలోచనను ఆమె సోదరుడు ఇరోం సంఘాజిత్ స్వాగతించారు. షర్మిలకు తాము అండగా నిలుస్తానని చెప్పారు.
infal: 'afsa' chattaniki vyatirekamgaa ella tarabadi praanaalu saitam lekkacheyakunda poraadina manipur ukku mahila irom sharmila ettakelaku tana manasu geluchukunna british pourudu desmand kotinhotho moodumulluu veyinchukonundi. vivaahabandhamtho gruhinigaa sthirapadanundi. 2011loo dismandnu kalusukunnappati nunchi vaari madhya prema chigurinchindi. twaralone taamu pellaadabotunna vishayaanni dismand taajaagaa dhruveekarinchaaru. 'tagina anumatulu dorikina ventane memu pelli chesukobotunnam' ani dismand chirunavvulu chindinchaaru. prastutam ee prema janta tamilanaadulooni madurailo paryatistunnaaru. deentho tamilanadulone veeri vivaham jarige avakaasaalunnaayane prachaaram jarugutondi. ayithe vivaha tedee maatram inka khararu kavalsi undi. iteevala manipur ennikallo otamini chavichusina sharmila rajakeeyala nunchi vaidolagutunnattu prakatinchaaru. prastutam aame tana boyfrendto dakshina bhaaratadesamlo paryatana chepattaru.padahaarella paatu karadugattina 'afsa' chattaanni ettiveyaalantuu nirahara deeksha saagistuu vachina sharmila iteevala tana sudeergha deekshanu viraminchaaru. vivaham chesukuni sthirapadaalanukuntunna kuudaa tarachu chebutuu vachaaru. ee edaadi eprillo desmand saitam fasebook postlo tana aalochananu panchukuntuu 'sharmilanu twaralone kalustaanu. vivaham tarvaata kuudaa aame korukunnattugaane chedoduvadoduga nilustaanu' ani  cheppaaru. kaga, pelli chesukuni sthirapadaalanukuntunna sharmila aalochananu aame sodarudu irom sanghajit swaagatinchaaru. sharmilaku taamu andagaa nilustaanani cheppaaru.